**TEKS UCAPAN**

YB PEHIN ORANG KAYA SERI KERNA DATO SERI SETIA

HAJI AWANG ABU BAKAR BIN HAJI APONG

MENTERI PENDIDIKAN

NEGARA BRUNEI DARUSSALAM

**DI MAJLIS:**

**ANUGERAH PELAJAR CEMERLANG**

**INSTITUSI-INSTITUSI PENDIDIKAN RENDAH DAN MENENGAH KERAJAAN SENEGARA**

**DAN**

**ANUGERAH *CAMBRIDGE OUTSTANDING ACHIEVER* TAHUN 2014**

Tarikh:

Sabtu, 13 Rejab 1436 / 2 Mei 2015

Jam:

2.00 Petang

Bertempat:

Dewan Plenary, Pusat Persidangan Antarabangsa, Negara Brunei Darussalam

***Assalamualaikum warahmatullahi wabarakatuh***

***Bismillahirrahmanirrahiim***



Alhamdulillahi Rabbil ‘Alamin, Wassalatu Wassalamu ‘ala Asyrafil Anbia-i Wal-Mursalin, Sayyidina Wa-Maulana Muhammadin Wa-‘ala Alihi Wa-sahbihi Ajma’een.

Yang Mulia Awang Zaman bin Hj Gapar, pemangku Pengarah Sekolah-Sekolah selaku Pengerusi Bersama Majlis

Yang Mulia Dato Seri Setia Awang Haji Yusoff bin Haji Ismail, Timbalan Menteri Pendidikan

Yang Mulia Setiausaha-Setiausaha Tetap, Yang Mulia Naib-Naib Canselor dan Rektor, Yang Mulia Timbalan-Timbalan Setiausaha Tetap, Yang Mulia Ketua Pengarah Pendidikan

Pegawai-Pegawai Kanan, para ibubapa/penjaga, para pelajar cemerlang yang diraikan dan hadirin hadirat yang dihormati sekalian.

1. Alhamdulillah, syukur ke hadrat Allah Subhanahu Wata’ala kerana dengan izinNya jua kita dapat hadir ke Majlis Anugerah Pelajar Cemerlang Institusi-Institusi Pendidikan Rendah dan Menengah Kerajaan Senegara dan Anugerah *Cambridge Outstanding Achiever* Bagi Tahun 2014 pada petang ini.
2. Terlebih dahulu saya sukacita mengucapkan setinggi-tinggi tahniah kepada para pelajar cemerlang yang diraikan hari ini di atas kejayaan masing-masing dan atas usaha yang dilaksanakan di sepanjang tempoh pengajian. Hari ini merupakan hari istimewa kerana kita dapat meraikan pencapaian cemerlang para pelajar yang sungguh bermakna kepada diri sendiri, ibu bapa, keluarga, guru-guru dan sekolah masing-masing. Kejayaan ini diharap dapat menjadi pemangkin kepada usaha kita untuk merealisasikan Wawasan Negara 2035. Ini kerana dalam tempoh 20 tahun yang akan datang, para pelajar inilah merupakan generasi Wawasan 2035 yang berpendidikan dan berkemahiran tinggi.
3. Seterusnya, saya juga mengucapkan tahniah dan penghargaan kepada semua ibu bapa/penjaga , kaum keluarga, para guru dan para pemimpin sekolah yang telah memberikan sokongan dan dorongan yang berterusan sehingga pelajar-pelajar ini mencapai kejayaan mereka.
4. Pencapaian ini adalah bukti jelas usaha gigih dedikasi dan komitmen semua pihak. Kejayaan ini tidak akan datang menggolek, kerana ‘kalau tidak dipecahkan ruyung, manakan dapat sagunya’, Oleh yang demikian, semangat, azam dan usaha ini perlu terus dipupuk dan dipertahankan.
5. Pada kesempatan ini, saya ingin menyampaikan penghargaan dan tahniah ini juga kepada Jabatan Sekolah-Sekolah dan Jabatan Peperiksaan kerana telah mengungkayahkan majlis pada hari ini, yang buat julung kalinya iaitu Majlis Anugerah Pelajar Cemerlang peringkat rendah dan menengah satu dengan Anugerah *Cambridge Outstanding Achiever* diadakan secara serentak.

***Hadirin dan Hadirat serta pelajar yang diraikan sekalian ,***

1. Kementerian Pendidikan sentiasa memandang berat terhadap keberkesanan pengajaran dan pembelajaran di sekolah-sekolah. Keputusan-keputusan peperiksaan awam dalam tempoh 10 tahun kebelakangan memperlihatkan kenaikan dan penurunan. Kenaikan peratusnya pula adalah kecil dan memberikan gambaran pencapaian keseluruhan yang mendatar. Di peringkat PSR, umpamanya, pencapaian pelajar di sekolah-sekolah Kerajaan pada tahun 2014 bagi gred A-C menunjukkan peningkatan tipis berbanding tahun 2013, iaitu sebanyak 0.24%. Di peringkat GCE ‘O’ pula, jumlah pelajar di sekolah-sekolah Kerajaan yang memperolehi 8 ‘O’ Level menunjukkan kemajuan sebanyak 2.00% berbanding tahun 2013. Manakala pencapaian bagi 2 ‘A’ Level di sekolah-sekolah adalah menurun sebanyak 0.97%.
2. Dalam usaha Kementerian Pendidikan untuk meningkatkan kualiti pendidikan, beberapa pendekatan yang diyakini lebih berkesan dan strategik sedang giat dilaksanakan. Di antara yang menjadi fokus Kementerian Pendidikan dengan kerjasama Unit PENGGERAK Jabatan Perdana Menteri adalah untuk menggerakkan rancangan menuju strategi pada menjunjung titah Kebawah Duli Yang Maha Mulia Paduka Seri Baginda Sultan dan Yang Di Pertuan Negara Brunei Darussalam sempena Sambutan Awal Tahun Baru Masihi 2015, iaitu menetapkan sasaran sekurang-kurangnya 90% daripada pelajar akan mendapat Gred A-C dalam Penilaian Sekolah Rendah (PSR) pada Tahun 2017.
3. Sejajar dengan fokus ini, Kementerian Pendidikan juga menitikberatkan pembangunan kapasiti guru dan pemimpin sekolah. Ini kerana guru dan pemimpin sekolah merupakan kunci utama dan memainkan peranan penting dalam meningkatkan kualiti pendidikan dan memacu kejayaan pendidikan. Bagi pembangunan kapasiti guru, Kementerian Pendidikan telah menyediakan satu rangka standard guru yang dikenali sebagai Brunei Teachers’ Standard. Ianya akan menanda-aras kompetensi dan kecekapan pengajaran guru-guru di bilik-bilik darjah.
4. Dalam pada itu, menyedari akan pentingnya, peranan pemimpin sekolah sebagai “catalyst” perubahan, beberapa program kepimpinan telahpun dilaksanakan oleh Kementerian. *School Leadership Program (atau ringkasnya SLP)* yang dilaksanakan pada tahun 2010 telah dapat memberikan pengetahuan dan kemahiran asas yang diperlukan oleh pemimpin sekolah. Walau bagaimanapun, SLP tersebut didapati belum lagi dapat membawa impak yang besar dan berkesan. Bagi mengukuhkan lagi kepimpinan sekolah Kementerian Pendidikan pada masa ini memperkenalkan program kepimpinan yang lebih terancanag dan *sustainable* melalui kerjasama dengan *National College for Teaching and Leadership, United Kingdom* iaitu *Brunei International Program for School Leaders* yang bertujuan untuk melahirkan pemimpin-pemimpin sekolah yang berkemahiran. Program ini juga akan menghasilkan satu kerangka kompetensi pemimpin sekolah yang, in shaa Allah akan mula digunakan pada bulan September tahun ini.
5. Di peringkat sekolah pula, sekolah- khasnya sekolah-sekolah rendah sedang giat melaksanakan pelbagai program ke arah meningkatkan pencapaian pembelajaran dan pengajaran; dan kualiti pendidikan seperti program-program intervensi, kelas tambahan, tambahan masa kurikulum dan sebagainya. Usaha-usaha ini ditekankan, khususnya bagi tahun 2015 ini, di 49 buah sekolah rendah di seluruh Negara yang dikenal pasti memerlukan peningkatan prestasi.
6. Selaras dengan pelaksanaan program-program ini, pihak sekolah juga menggiatkan usaha untuk mewujudkan mekanisma bagi menggalakkan sokongan para ibu bapa dan penjaga pelajar (*parental engagement*) dalam sama-sama meningkatkan pencapaian akademik anak-anak mereka, dengan memperkenalkan kemahiran pendidikan kepada ibu bapa. Baru-baru ini dalam waktu saya ke sekolah-sekolah (Sekolah Rendah Tanah Jambu) dan saya gembira mengetahui bahawa para ibu bapa dan penjaga disekolah berkenaan telah menunjukkan penglibatan mereka dan terus berusaha mendapatkan bimbingan tambahan bagi membimbing anak-anak mereka di rumah. Semangat sebeginilah yang perlu digalakkan, dipupuk dan diperkukuhkan bagi meningkatkan kualiti pendidikan.
7. Pada peringkat menengah pula, di dalam memastikan bahawa pendidikan negara adalah di landasan yang selaras dengan negara-negara maju yang lainnya, Negara akan ikut menyertai *Programme for International Student Assessment* (atau PISA) pada tahun 2018. Program PISA menilai sistem pendidikan antarabangsa setiap tiga (3) tahun dengan menganalisa kompetensi pelajar berumur 15 tahun dalam matematik, bacaan bahasa Inggeris dan sains. Negara meletakkan matlamat *Vision Checkpoint* untuk mencapai kedudukan 50 teratas dalam program ini.
8. Ke arah ini, Kementerian Pendidikan akan menyertai *PISA-Based Test for Schools (PBTS)* seawal-awalnya pada tahun 2015 ini. PBTS tersebut adalah instrumen penilaian sekolah-sekolah bagi tujuan penyelidikan, penandaarasan dan penambahbaikan sekolah. Instrumen ini akan menyediakan maklumat deskriptif dan analisis kemahiran pelajar berumur 15 tahun seperti berfikiran kritikal, menyelesaikan masalah dan berkomunikasi. Ujian ini dijangka akan melibatkan seramai 5,944 orang pelajar berumur 15 tahun di 35 buah sekolah menengah.
9. Inisiatif-Inisiatif yang saya sebutkan tadi bertujuan untuk memastikan keupayaan kita dalam meningkatkan tahap kualiti pendidikan ke arah meningkatkan pencapaian (*raising the bar*) secara keseluruhan. Ini bermaksud kita akan melonjakkan kualiti pencapaian para pelajar di semua peringkat dan institusi. Sasaran kita menjelang tahun 2017, adalah untuk sekurang-kurangnya **90%** pelajar mencapai gred A hingga C di dalam peperiksaan PSR dan **60%** pelajar memperolehi sekurang-kurangnya 5”O” level dan ke atas menjelang tahun 2017 dan menduduki PISA pada tahun 2018.
10. Bagi memastikan usaha-usaha ini akan ditangani secara teratur, Kementerian Pendidikan telah melaksanakan pensejajaran tadbir urus Jabatan Sekolah-Sekolah. Penstrukturan ini menyatupadukan pengurusan sekolah-sekolah secara menyeluruh mengikut kluster yang tertentu. Melalui pendekatan ini, pemedulian perkembangan akademik dan bukan akademik dilaksanakan secara koheren, lancar dan “*seamless*”. Kini, pengurusan sekolah-sekolah lebih menjurus kepada lima (5) bidang fokus utama, iaitu Pengajaran dan Pembelajaran; Kepimpinan; Akauntabiliti dan Pengurusan Prestasi; Kehadiran dan Faktor Sosial; dan *Cross-Cutting Enabler*.

***Para hadirin yang dihormati sekalian,***

1. Kementerian Pendidikan amat menghargai sumbangan para guru dan para pemimpin yang secara berterusan berusaha secara gigih untuk memastikan sistem pendidikan Negara terlaksana dengan cemerlang. Kita berharap semangat seperti ini akan terus menyala walau apa jua cabaran yang akan mendatang. Diharap dengan kesedaran para ibu bapa/penjaga yang semakin ketara akhir-akhir ini akan menambah baik lagi usaha pihak sekolah keseluruhannya, In shaa Allah.
2. Kita berdoa dan berharap agar usaha yang baik dan mulia ini mendapat redha Allah subhanahu wata’ala. Dengannya Wawasan 2035 akan menjadi realiti demi kejayaan, keberkatan dan kemakmuran Negara Brunei Darussalam yang sama-sama kita cintai.
3. Akhirnya, sekali lagi saya dengan tulus ikhlas mengucapkan setinggi-tinggi tahniah diatas kejayaan cemerlang para pelajar sekalian dan didoakan semoga para pelajar akan terus maju jaya dan mencapai cita masing-masing demi kepentingan Negara Brunei Darussalam.

***Sekian, Wabillahit Taufik Walhidayah Wassalamualaikum Warahmatullahi Wabarakatuh.***